
ПРЕДЛОЖЕНИЯ
Комисията по граждански свободи, правосъдие и вътрешни работи приканва водещата комисия по бюджетен контрол да включи в предложението за резолюция, което ще приеме, следните предложения:
[bookmark: restart]1.	приветства факта, че Сметната палата („Палатата“) обяви операциите, свързани с годишните отчети на Европейския център за мониторинг на наркотици и наркомании (ЕЦМНН) („Центъра“) за финансовата 2022 година, за законосъобразни и редовни във всички съществени аспекти; отбелязва, че според годишния доклад на Палатата относно агенциите на ЕС за 2022 г. неговият бюджет за 2022 г. възлиза на 26 милиона евро, което представлява увеличение с 4% в сравнение с 2021 г. (25 милиона евро), докато броят на служителите му остава непроменен съгласно решението на съответния бюджетен орган;
2.	приветства факта, че са предприети подходящи корективни действия във връзка със забележката на Палатата от предходни години; приветства водещата годишна публикация, Европейския доклад за наркотиците за 2022 г., Статистическия бюлетин за 2022 г. и добавената стойност на системата на ЕС за ранно предупреждение относно новите психоактивни вещества, управлявана от Центъра в продължение на 25 години, през 2022 г.; приветства пускането на 69 публикации, сред които седем насоки и три акцента в рамките на водещия доклад на Центъра „Здравни и социални реакции на проблемите с наркотиците: Европейски наръчник“; приветства организирането на четвъртата европейска конференция по въпросите на поведението, водещо до пристрастяване, и зависимостите, организирана съвместно от Центъра и неговите партньори; насърчава Центъра да продължи своите дейности за обмен на знания;
3.	приветства дейностите за обучение в областта на борбата срещу наркотиците с участието на 609 специалисти в областта на правоприлагането от ЕС и партньорите по проекти за техническо сътрудничество, осъществени от Центъра в сътрудничество с Агенцията на Европейския съюз за обучение в областта на правоприлагането (CEPOL); приветства факта, че почти 950 специалисти, работещи в областта на противодействието на наркотиците, включително служители на правоприлагащите органи и създатели на политики, са преминали обучение в Центъра през 2022 г., а около 1 200 специалисти, работещи в областта на противодействието на наркотиците, са участвали в седемте уебинара, организирани от Центъра; подчертава важната роля на Центъра за предоставянето на създателите на политики и практикуващите специалисти на анализи и информация, свързани с общественото здраве, относно наркотиците и наркоманиите;
4.	приветства непрестанните усилия на Центъра да подчертава социалните аспекти и въздействието на наркотиците върху обществото, да насърчава политики за социална реинтеграция на употребяващите наркотици и да подхожда към темата за наркотиците с мултидисциплинарна перспектива. счита, че е от съществено значение да продължи повишаването на осведомеността относно значението на профилактиката и новаторския подход, основан на психичното здраве, към политиките в областта на наркотиците;
5.	припомня, че работата на Центъра се основава на стратегически, основан на доказателства капацитет за оценка на заплахите за здравето и сигурността, за да се установят на ранен етап нови развития на явлението наркотици, които имат потенциал да окажат отрицателно въздействие върху здравето, социалните въпроси, безопасността или сигурността в Съюза; припомня, че оценката на здравните грижи следва да бъде отразена в еднаква степен в работата на Центъра;
6.	приветства напредъка, постигнат от Центъра във връзка с Доклада за пазарите на наркотици в ЕС: задълбочен анализ, в сътрудничество с Европол, с модули за специфични наркотици, публикуван през 2022 г. и с планирани публикации през 2023 г.; приветства работата през 2022 г. за подобряване на качеството и наличността на основните данни за доставките в сътрудничество с националните фокусни точки на Reitox (Европейска информационна мрежа за наркотици и наркомании) и Европол; приветства изпълнението на всички задачи на Центъра в рамките на оперативните планове за действие на мултидисциплинарната платформа за борба срещу заплахи от престъпления относно канабиса, кокаина и хероина; припомня, че трафикът на наркотици е определен като основен източник на печалба и канал за набиране на участници в организираната престъпност и тероризма, и поради това подчертава приноса на Центъра и за една по-сигурна Европа;
7.	приветства страницата за ресурсите, EMCDDA (ЕЦМНН) 4 Украйна, създадена за специалисти, работещи в областта на наркотиците в Европа, в подкрепа на разселените лица от Украйна; 
8.	приветства продължаващото сътрудничество между Центъра и държавите партньори по Европейската политика за съседство на регионално равнище чрез проекта за техническа помощ EU4MD, както и текущото изпълнение на двустранния проект EMCDDA4GE с Грузия; приветства установяването на официално партньорство в рамките на програмата за сътрудничество между Латинска Америка, Карибския басейн и Европейския съюз във връзка с политиките в областта на наркотиците;
9.	приветства сътрудничеството на Центъра с други агенции и неговия принос към мрежата на агенциите в областта на ПВР; приветства непрекъснатото сътрудничество на Центъра с националните агенции за борба срещу наркотиците, с трети държави и с международни организации като Службата на ООН по наркотиците и престъпността (СНПООН) и Световната здравна организация;

ПРЕДОСТАВИЛИ ИНФОРМАЦИЯ НА ДОКЛАДЧИКА ПО СТАНОВИЩЕ
<FootprintIntro>В рамките на своята изключителна отговорност докладчикът декларира, че не е получена никаква информация от субекти или лица, които следва да бъдат посочени в настоящото приложение съгласно член 8 от приложение I към Правилника за дейността.</FootprintIntro>

